text: Togene kører igen
  06 maj 2012 kl. 06.12
  Reparation af nedfalden køreledning er færdig, og både tog og biler kan igen køre mellem Fyn og Jylland.
  Togpassagerer, der skal rejse over Lillebælt, kan nu igen se frem til en togtur uden de store forsinkelser.
  Banedanmark oplyser, at den gamle Lillebæltsbro igen er åbnet for trafik efter at have været lukket flere gange på grund af en nedfalden køreledning.
  - Vi blev færdige med arbejdet omkring klokken 04.45 her til morgen, så togene har kunnet køre lidt tidligere end beregnet, siger pressevagt Tina Nørgaard Andersen fra Banedanmark.
  Fredag faldt en køreledning ned og spærrede den gamle Lillebæltsbro for både biler og tog.
  Bilisterne blev henvist til den nye bro over Lillebælt, mens DSB måtte sætte busser ind for at fragte togpassagererne. Det skabte store forsinkelser for de rejsende.
  Ikke bare var køreledning faldet ned, men en såkaldt tværdrager var knækket, hvilket komplicerede operationen.
  Natten til lørdag foretog teknikere en nødtørftig reparation af skaderne, så broen igen kunne åbne midlertidigt. Men for at udbedre de sidste skader, måtte broen igen lukkes lørdag aften klokken 22.00.
  Banedanmark havde forventet, at det afsluttede reperationsarbejde ville strække sig til klokken 06.00, men både vejbanen og togskinnerne blev åbnet hurtigere end beregnet.
  - Vores arbejde er forløbet helt planmæssigt, så derfor har vi nået det før tid, siger Tina Nørgaard Andersen.
  